# Fanch Kouér

| ◄ Fanch Kouer | Ar marc’hadour bonedo koton  ► |
FANCH KOUÉR
GIZ GUÉNED
Pèl érauk ma tarh en dé, Fanch Kouér sailh ag é hulé.
— Fanch, petra zou kauz d’is té De seùel ken abret sé ?
— Ne houies ket, me moéz kér, Em es de vonet é kér,
De huerhein éd, deu sahad ? Guèl abret eit devéhat :
Beañnoh e vein retornet, Ur ioh argand ém feched ! —
Tuchantik é ma Fanch Kouér É hobér hent, dibredér, Ar é azen, én noz du, Get deu sah, unan pep tu.
Pe luh én hiaul ar er gloéh, Fanch é Kéris e zegoéh.
— Porhér, digoret en nor, Fanch Kouér e houlen digor ! —
Porhér Kéris, pe gleùas, Ag é hulé e saùas ;
Ag é hulé é saùet ; Er perhér zou digoret.
— Hui é er hetan e za Hiniù abarh ér gér ma ;
Un dén prim oh, emé ean. A pe hoes bouljet ker bean,
Hama, kansort, marhad mat, Get hou lon, hou teu sahad ! —
Deit ma oé kent er réral, Marhad Fanch ne oé ket fal :
Guerhet en des é éd bloh Eit priz mat, d’ur bourhiz koh,
Getou ur pikol barù guen, Hag e lar dehou aben :
— Bremen, dont e hreet hui Get hou sahadeu d’em zi ?
— Ia sur — e reskondas gouiù. D’un ti kaer ind e arriù.
Pen dint ér porh antréet, Hag ol en éd diskarget,
En eutru e zigor frank Ur ganbr vras d’er pautr iouank.
Hena e chom pèl bamet Get er péh en des guélet :
Argand hag eur, bern ar vern ; Mein presius e ligern
A bep liù er hoareg-glaù, Èl ur parkad bleuieu braù !
En eutru lar d’en dén peur, Én ur ziskoein ur péh eur :
— Lénet en hanù sé, men goaz, Ha m’ hou lakei pinùik bras ! —
Fanchig, ne houié ket len, E huélé merchet ur pen
Haval doh en dén koh sé ; Ma trid, é chonjal : ean é !
Hag é lar, é stouein don : — Hous hanù, eutru roué Grallon ! —
Ha kentéh ar é zeuhlin. — Groa elsé de Zoué hembkin,
Emé ’r prins é vushoarhein. Saù ; kemér a bep sort mein,
Perlez fin, eur hag argand, Bréhadeu, èl m’ ha pou hoant,
Ken e vou lan te sehiér, Ha distro eurus d’er gér ! —
Tuchantik, Fanch Kouér e zé D’hobér hent arré, get joé,
Én dé splann, ar é azen. A p’ hum gav é unan pen,
É venn sellet en treu kér Zou keij meij én é sehiér ;
Foenùet d’é binùidigeah, É tibak trezol pep sah.
Get el luhed flam e daul, Èl houleu e luh én hiaul,
Houleu én hiaul huskellet, É ma bean turlebannet,
Ken e goéh rust ar en doar… Hag e zihun get glahar !
Dihunein e hra Fanch Kouér Én hent bras a Landregér,
Ledet ar liùen é gein, Ol é gorv bloset d’er mein ;
Tost dehou é azen du, Get é sehiér a bep tu ;
Meit, sioah ! ne oent mui lan A berlez kaer nag a hran !
Dishrouiet d’en drein, én hent, De bep paz é tihilient ;
De bep paz é tihilient : Ind e oé ker stenn agent,
Ind ker stenn agent, ken ront, Difoenùet én un taul-kont,
Ind ker stenn agent, ker ret, Moénet e oent, ha tretet !
Fanchig Kouér, dihun erhat, E frot é har, é legad ;
Get un nadoé, un neden, E auz é zeu sah aben ;
E dolp én hé edenneu Strèùet a glei, a zéheu ;
Hag ean deugrommet, perùeh Ar é giz chèr gran gunéh ;
Er ré ahoel, ’oé chomet Arlerh loñned arloupet ;
Pep sort loñned arloupet Èl el logod, er rahed ;
Èl er rahed, el logod, E grign pep hani é lod ;
Melion du ha melion ru, É velionein a bep tu ;
Melion ru ha melion du, E denn gran geté un tu,
Eit ou huhein, get predér Didan doar, én ou ziér ;
Hoah, mar a laer askellet Èl piked ha kegined ;
Èl kegined ha piked, Er brenni hag er hlomed ;
Er hlomed hag er brenni, Golvañned, iér, klujeri,
Ar er gran é poémïein Tam ha tam d’ou figosein,
Tam ha tam d’ou figosein.
Avelsen é teskannein,
Goudé kreisté, Fanchig Kouér E zou arriùet ér gér ;
Huiz brein, dihuiget akerh, Kollet dehou ol é nerh
Get en nan hag er séhed ; Ponnér a ialh ne oé ket.
En ol restajeu gunéh En des dastumet get béh,
Dastumet get béh erhoalh, Un hantér sahig ou dalh !
A p’er guél, stouiet é veg, Arlerh é lon skoharnek,
Arlerh é lon é kerhet, É voéz e zou goal souéhet.
— Doué ! emé hi, men dén kér, Pé tro e hes groeit é kér ?
— Me moéz vat, me houi bremen Em es groeit ur folleahen,
Un dro sot ha diavis, Klah Landregér dré Géris,
E zou bet guéhral béet Ér mor don, trihuéh goured !
M’ em es ahoel prenet spréd Guerh tri hantér sahad éd,
Open ur pennad deùeh Me foén, ha poén me lon keh ;
Ur gentel d’em zou bet groeit :
En Eutru Doué en des reit
De vab dén en noz du dal Eit kousket hag evreinal ;
En noz du eit evreinein, Hag en dé eit poénïein ;
En dé sklér, eit labourat, Dihun spered ha legad !